De nye tyskere i AaB's ledelse og ejerkreds laver nu de første store ændringer i klubbens sportslige setup. Ud over, der mandag blev præsenteret en ny sportschef, så kommer der også to nye chefer, der skal være med til at styrke arbejdet med de nordjyske fodboldtalenter. Engelske James Gow, der tidligere har arbejdet 13 år med talentudvikling i Liverpool skal være ny teknisk chef, og tyske Julius Nagel, der kommer fra en lignende stilling hos Puma, skal være ny chef for rekrutteringen og talentspejderne. Vil lave solid base De kommer sammen med akademichef Jacob Larsen til at være ansvarlige for finde og udvikle fremtidens superligaspillere i AaB. - Vi tror på, at det er vigtigt for en fodboldklub at have en bæredygtig base. Både sportsligt og økonomisk. Derfor kigger vi altid på en fodboldklub som en helhed. Fra græsrødderne til akademiet og til superligaen, og det er også derfor, vi har brug for flere hænder og øjne, forklarer bestyrelsesmedlem og fungerende sportsdirektør Jan Peters. Tidligere har AaB haft en fodbolddirektør i skikkelse af Søren Krogh, som nu er assistent i OB, mens man aldrig har haft en decideret talentspejder-chef - altså den rolle som Julius Nagel nu får. Stillingen som teknisk chef er også nyoprettet, ligesom sportschef-stillingen koncentreres til en sportsdirektør-stilling. Det betyder at sportsdirektøren referer direkte til bestyrelsen og ikke først til en direktør, som i Thomas Bælums periode som direktør. Alt i alt en markant oprustning. Store forventninger til akadamiet De mange nye folk begynder først at komme på Hornevej, når denne sæson er ved at være overstået, og fokus igen kan skifte til den kommende sæson. Specielt hele talentarbejdet i klubben, har AaB's bestyrelseformand store forventninger til. - Jeg tror, at vi i AaB's sportslige afdeling har behov for flere hænder overordnet set. Akademiet er inde i en rigtig fin udvikling nu, og det er vi rigtig glade for, men vi vil gerne have at akademiet styrkes endnu mere, og det er derfor vi gør det her, siger AaB's bestyrelsesformand Niels David Nielsen til TV2 Nord.

Opsummering:
Aldrig tidligere har Superligaklubben haft hverken en teknisk chef eller scouting-ansvarlig. Nu får klubben begge dele med tyskernes indtog.